Սիրելի՛ հայրենակիցներ,

շնորհավորում եմ բոլորիս Հայաստանի Հանրապետության Անկախության 30- ամյակի առթիվ: Անկախությունը յուրաքանչյուր պետության համար բարձրագույն արժեք է, պետության զարգացման, առաջընթացի, միջազգային ասպարեզում սեփական դիրքն ու դերն ունենալու երաշխիքը: Այն պետության քաղաքացիների հպարտությունն է, որը յուրաքանչյուր ազգի տալիս է լիարժեքության զգացում, հաստատակամություն, սեփական ապագան սեփական ձեռքերով կանխորոշելու հնարավորություն:

Այսքան թանկ անկախությունը մենք վաստակել ենք՝ աշխարհին և մեզ ապացուցելով, որ իրավունք ունենք ապրելու և արարելու, շենացնելու այն երկիրը, որ մեզ է ժառանգվել այնքան զոհոհությունների գնով: Ապացուցել ենք մեր բանակի ստեղծմամբ և կայացմամբ, մեր հաղթանակներով, մեր պետականության կերտմամբ, բոլոր ժամանակների մեր հերոսների արյամբ ու կյանքի գնով: Վերջին մեկ տարին ծանր հարված հասցրեց հայ ժողովրդին՝ պատճառելով անդառնալի կորուստներ: 44-օրյա պատերազմի ծանրությունն իր ուսերին վերցրեց հայ զինվորը, հերոսաբար կռվեց հայրենիքի փրկության համար՝ չխնայելով սեփական կյանքը: Մեր լուսե տղաները նույնպես մեր անկախության պայքարի մի մասն են: Ու թեև մեր վերքերը խորն են, մենք այլընտրանք չունենք: Հանուն բոլոր նահատակ հերոսների հիշատակի, հանուն նրանց թափված արյան, հանուն նրանց երազանքների իրականացման բոլորս պետք է լծվենք մեր երկրի խաղաղ ու կայուն առաջընթացի ապահովելման գործընթացին: Մենք իրավունք չունենք կիսատ թողնել մեր հայրենապաշտ հերոսների գործը: Հայի հաղթող տեսակը կրկին պետք է գլուխ բարձրացնի: Ծնկած, խեղճացած, զիջող տեսակը մեզ համար երբևէ ընդունելի չպետք է լինի, քանի որ մենք պետք է արժանի լինենք սեպտեմբերի 21-ը նախապատրաստած և հանուն նրա պահպանման նահատակված մեր հերոսների սխրանքին ու երազանքին:

Եվ թեև անկախության 30 տարիները մեր երկրի և ժողովրդի համար լի են եղել փորձություններով, սակայն մեզ հաջողվել է ամրապնդել նորանկախ պետության հիմքերն ու առաջ շարժվել երկրի զարգացման ճանապարհով:

Զարգացման յուրաքանչյուր փուլ իր հետ բերում է նոր մարտահրավերներ, որոնց հաղթահարումն ավելի է ամրապնդում մեր պետությունը՝ այն դարձնելով ավելի ուժեղ և մրցունակ: Ներկայիս փուլի հրամայականն է առաջադեմ երկիր ստեղծելը, ազատ, անվտանգ ու խելացի Հայաստան ունենալը:

Համոզված եմ, որ այս նպատակի իրագործման համար մենք ունենք բոլոր անհրաժեշտ նախադրյալներն ու ամենակարևորը՝ մեր ստեղծարար ժողովրդի ներուժը: Վստահ եմ, որ միասնաբար ի զորու ենք կառուցել մեր երազած հայրենիքը: Անկախ բոլոր ժամանակների փորձություններից շարունակվում է հայ ժողովրդի ուղին մի արահետով, որը մեր պատմության շարունակությունն է, մեր լինելիության վավերագիրը:

Սեպտեմբերի 21-ը մեր հավատի, մեր համոզմունքների ու մեր վստահության խորհրդանիշն է:

Կրկին շնորհավորում եմ բոլորիս այս մեծ տոնի առթիվ: Արժևորելով մեր հերոսների անձնազոհ հայրենասիրությունը՝ խոնարհվում եմ մեր անկախությունը կերտած և հանուն նրա նահատակված մեր հերոսների հիշատակի առջև: Մաղթում եմ բոլորիս հոգու տոկունություն, անխախտ խաղաղություն, անսահման լավատեսություն և ավելի հզոր ու բարեկեցիկ հայրենիք, որ պիտի շարունակենք կառուցել միասին՝ հավատով և վստահությամբ:

Վստահ եմ, որ հասնելու ենք այդ վսեմ նպատակներին՝ ապավինելով մեր ժողովրդի միասնականությանը և ամուր հավատքին:

Փա՜ռք մեր բոլոր հերոսներին:

Շնորհավոր Անկախութան տոնը: